Zezì kǫ̀ta Jerıcho gok'ıìtła ekò dǫ ı̨łè Zacchaeus wìyeh eyı nàdè.
Sǫǫ̀mba-nàgehtsį̀ı̨-dǫǫ̀ gha k'àowo elı̨,
eyıt'à wesǫǫ̀mbaà łǫ.
Zezì amìı ı̨t'ee sìı yeghàıdà nıwǫ,
hanìkò dǫ nechà-lea elı̨ xè wenadąą̀ dǫ łǫ t'à wegha wègaat'ı̨-le.
Eyıt'à ı̨daà dǫ gonakweè tı̨mǫèhza gà ts'ı k'e dekıìtła,
ekìıyeè Zezì naetła ha t'à.
Zezì eyı ts'ı gà nıìtła ekò ı̨dòo dawheda yaɂı̨,
hayèhdı,
“Zacchaeus,
ı̨whąą̀ hodàı̨tła.
Dıı dzęę̀ k'e nekǫ̀ nàhtła ha,”
yèhdı.
Zacchaeus ı̨whąą̀ hodàèhtła,
wınà nàhòwo xè edekǫ̀ ts'ǫ̀ yeèhchì.
Zezì,
Zacchaeus k'èèhtła t'à dǫ hazǫǫ̀ sǫagedı,
“Hołı̨ı̨-hohtsı̨ı̨-dǫǫ̀ xè wheda,”
gedı.
Zacchaeus wekǫ̀ geèhkw'e ekò Zacchaeus nıìtła gà Zezì ts'ǫ̀ hadı,
“K'àowo,
t'asìı hazǫǫ̀ sets'ǫ sìı tanı ts'ǫ̀ dǫ-teèt'ı̨ı̨ gıghàehłe ha.
Eyıts'ǫ deɂǫ̀ǫ̀ t'asìı dǫ ghǫ ìhchì nı̨dè dı̨ eht'aà ts'ǫ̀ weghǫ̀naehłe ha,”
yèhdı.
Zezì yets'ǫ̀ hadı,
“Dıı dzęę̀ k'e jǫ kǫ̀ gots'ǫ dǫ edaxàwhede hǫt'e.
Dıı dǫ ededı̨ sı Abraham gots'ǫ dǫ hǫt'e.
Dǫ-wet'àaɂàa-deè sìı dǫ dıkǫèdee gokak'eet'į̀ xè edaxàgole gha jǫ nììtła hǫt'e,”
Zezì yèhdı.